**Návrh**

**Vyhláška**

**Ministerstva pôdohospodárstva Slovenskej republiky**

z ........... 2006,

ktorou sa ustanovujú podrobnosti o ochrane voľne žijúcich zvierat a požiadavky na ustajnenie voľne žijúcich zvierat

Ministerstvo pôdohospodárstva Slovenskej republiky podľa § 53 písm. c) zákona č. .../2006 Z.z. o veterinárnej starostlivosti ustanovuje:

# PRVÁ ČASŤ

# všeobecné ustanovenia

**§ 1**

**Predmet úpravy**

## (1) Táto vyhláška ustanovuje podrobnosti o

1. ochrane voľne žijúcich zvierat a o starostlivosti o voľne žijúce zvieratá,
2. požiadavkách na ustajnenie a umiestnenie voľne žijúcich zvierat,
3. požiadavkách na uspokojovanie biologických, fyziologických a etologických potrieb a o
4. požiadavkách na vytváranie druhovo špecifických chovných podmienok a priestorov s druhovo špecifickým obohatením.

(2) Táto vyhláška sa vzťahuje na všetky chovné zariadenia, v ktorých sa chovajú alebo držia (ďalej len „chovajú“) voľne žijúce zvieratá.

(3) Touto vyhláškou nie sú dotknuté ustanovenia osobitných predpisov[[1]](#footnote-2)) .

**§ 2**

**Základné pojmy**

Na účely tejto vyhlášky

1. voľne žijúcim zvieraťom je každý stavovec s výnimkou človeka a s výnimkou domestikovaného druhu koňa, somára, hovädzieho dobytka, ovce, kozy, ošípanej, králika, činčily, psa, mačky, fretky, hydiny, holuba, ryby a  zvieraťa chovaného na pokusné účely alebo na iné vedecké účely[[2]](#footnote-3)2),
2. chovným zariadením je zariadenie alebo zemepisne vyznačená oblasť určené na chov voľne žijúcich zvierat s možnosťou ich rozmnožovania alebo bez možnosti ich rozmnožovania,
3. ohraničením priestoru je neprekonateľná prekážka zabraňujúca úniku zvieraťa z chovného zariadenia,
4. klietkou alebo voliérou je ohraničenie priestoru zo všetkých strán, ktoré zabraňuje úniku zvieraťa; klietka sa od voliéry líši veľkosťou, pričom voliéra umožňuje väčšiu voľnosť pohybu v porovnaní s klietkou,
5. výstavou je organizácia alebo zariadenie, kde sa chovajú alebo držia voľne žijúce zvieratá na účely ich vystavovania verejnosti s možnosťou predaja vystavovaných zvierat alebo bez možnosti ich predaja,
6. chovateľom je fyzická osoba alebo právnická osoba, ktorá je vlastníkom voľne žijúceho zvieraťa alebo je poverená jeho dlhodobým chovom alebo krátkodobým chovom,
7. dlhodobým chovom je chov na vedecké a vzdelávacie účely, na účel zachovania genofondu chovaného druhu, obchodovania s voľne žijúcimi zvieratami, výkonu práva poľovníctva, vystavovania verejnosti, verejného predvádzania umeleckého programu alebo drezúry s účasťou voľne žijúcich zvierat v cirkuse alebo na záľubu chovateľa v súkromnej zbierke,
8. krátkodobým chovom je chov v predajniach živých zvierat, v zariadeniach na záchranu chránených živočíchov [[3]](#footnote-4)3) a v schválených zberných strediskách zvierat [[4]](#footnote-5)4) schválených na zhromažďovanie voľne žijúcich zvierat.

**DRUHÁ ČASŤ**

**všeobecné požiadavky na ochranu VoĽne Žijúcich zvierat**

**§ 3**

**Všeobecné požiadavky na ochranu voľne žijúcich zvierat a na starostlivosť o voľne žijúce zvieratá**

(1) Voľne žijúce zviera možno chovať len na účel zachovania genofondu chovaného druhu, na vedecké a vzdelávacie účely, na účely obchodovania s voľne žijúcimi zvieratami, na výkon práva poľovníctva, na vystavovanie verejnosti a na záľubu chovateľa.

(2) Voľne žijúce zviera možno chovať len ak zviera je schopné sa prispôsobiť chovu v zajatí a jeho chov nemá negatívny účinok na jeho

1. zdravotný stav,
2. nervový systém alebo inú orgánovú sústavu,
3. prejavy druhovo špecifického správania.

(3) Chránené druhy živočíchov možno chovať len za podmienok ustanovených osobitným predpisom[[5]](#footnote-6)5).

(4) Voľne žijúce zvieratá možno zaradiť do chovného zariadenia, len ak toto zariadenie zodpovedá všetkým požiadavkám na ochranu voľne žijúcich zvierat ustanovených touto vyhláškou.

(5) Chovateľ voľne žijúcich zvierat zabezpečuje

1. dennú kontrolu všetkých zvierat chovaných v chovnom zariadení, v ktorom ich pohoda závisí od včasnej pozornosti ľudí; predmetom kontroly je najmä telesná kondícia, výživný stav, pohyb, celkový stav povrchu tela, vzhľad srsti, peria, kože, očí, uší, okolia análneho otvoru a končatín vrátane kopýt, paznechtov, ratíc a pazúrov a prítomnosť ektoparazitov, vzhľad výkalov a zvyškov krmiva a nápojov,
2. kontrolu všetkých zvierat chovaných v chovnom zariadení, v ktorom ich pohoda nie je priamo závislá od včasnej pozornosti ľudí, v intervaloch dostatočných na vylúčenie akéhokoľvek utrpenia; voľne žijúce zvieratá chované v takomto chovnom zariadení musia byť kontrolované podobným spôsobom ako je ustanovené v písmene a), pričom sa kontroluje najmä správanie sa zvierat, príjem krmiva a vody a prejavy zmien zdravotného stavu,
3. bezodkladné vhodné ošetrenie každého zvieraťa, ktoré sa javí ako choré alebo poranené a ak zviera na takéto ošetrenie nereaguje, musí sa čo najskôr zabezpečiť veterinárna pomoc; ak je to potrebné, choré alebo poranené zvierat sa musí izolovať v prostredí zabezpečujúcom najvhodnejšie podmienky na liečbu a rekonvalescenciu, ak to umožňuje používaná technológia,
4. ustajnenie alebo umiestnenie zvieraťa v podmienkach, ktoré sú druhovo špecifické a umožňujú vzhľadom na druh, kategóriu a stupeň vývoja a adaptácie zabezpečiť dobrý zdravotný stav a uspokojovanie ich fyziologických a etologických potrieb,
5. plnohodnotnú diétu primeranú druhu a veku chovaných zvierat, v dostatočnom množstve na udržanie ich dobrého zdravia a na uspokojenie ich nutričných potrieb; žiadnemu zvieraťu nesmie byť poskytnuté krmivo alebo tekutina v takej miere alebo s obsahom takých látok, ktoré by mu mohli spôsobiť zbytočné utrpenie alebo ho poškodiť; kŕmenie dravcov živou potravou je z hľadiska ochrany zvierat neprípustné s výnimkou odchytených jedincov z voľnej prírody vo fáze privykania alebo zvierat určených na spätné vypustenie do prírody,
6. prístup všetkých zvierat ku krmivu v intervaloch podľa ich fyziologických potrieb,
7. prístup všetkých zvierat k vhodnému vodnému zdroju alebo im musí umožniť uspokojenie ich potreby príjmu tekutín iným vhodným spôsobom,
8. aby kŕmne zariadenia a napájacie zariadenia boli naprojektované, zhotovené a umiestnené tak, aby kontaminácia krmiva a vody a nežiadúci účinok súťaženia medzi zvieratami bol minimálny,
9. voľnosť pohybu zvierat so zreteľom na ich druh a v súlade s uznávanými skúsenosťami a vedeckým poznaním, nesmie ich obmedzovať spôsobom, ktorý by zvieratám spôsoboval zbytočné utrpenie alebo poranenie; ak sú zvieratá trvalo zatvorené, musí im byť poskytnutý priestor, primeraný ich fyziologickým a etologickým potrebám v súlade s uznávanými skúsenosťami a vedeckým poznaním,
10. druhovo špecifické chovné podmienky s druhovo špecifickým obohatením priestoru.

(6) Ak sa o voľne žijúce zviera stará iná osoba ako vlastník, ten musí takúto osobu poučiť a zacvičiť ju tak, aby táto osoba mala primerané schopnosti a vedomosti na dostatočnú starostlivosť o zverené zviera.

(7) Chovateľ musí viesť zoznam všetkých chovaných voľne žijúcich zvierat ako i všetky zmeny stavu zvierat. V záznamoch musí byť uvedený dátum zaradenia zvieraťa do chovného zariadenia, druh voľne žijúceho zvieraťa, pohlavie, vek, farbu, identifikačné znaky (nezameniteľné označenie zvieraťa, neobnoviteľné poškodenie časti tela voľne žijúceho zvieraťa a pod.) a dátum a príčinu vyradenia voľne žijúceho zvieraťa zo zoznamu. Chovateľ musí preukázať spôsob nadobudnutia voľne žijúceho zvieraťa a v prípade vyradenia voľne žijúceho zvieraťa zo zoznamu,  písomným dokladom preukázať, že voľne žijúce zviera neopustil. Takýmto dokladom na účely tejto vyhlášky je predajná zmluva, darovacia listina, povolenie na vypustenie voľne žijúceho zvieraťa do jeho prirodzeného biotopu alebo doklad o neškodnom odstránení uhynutého zvieraťa.

(8) Záznamy podľa odseku 7 chovateľ uchováva po celú dobu života voľne žijúceho zvieraťa a najmenej po dobu piatich rokov od jeho vyradenia zo zoznamu a na žiadosť orgánu veterinárnej správy ich predloží pri kontrole. Ak chovateľ vedie záznamy, ktoré obsahujú tieto údaje na iný účel, môžu nahrádzať záznamy požadované podľa tejto vyhlášky.

**§ 4**

**Všeobecné požiadavky na ustajnenie a na umiestnenie voľne žijúcich zvierat**

(1) Materiály používané na výstavbu ustajnenia a najmä materiály na stavbu ohrád a príslušenstvo, s ktorými môžu prísť zvieratá do styku, musia byť zostrojené a udržiavané tak, aby na nich neboli ostré hrany alebo výčnelky, ktoré by mohli zvieratá poraniť a nesmú byť pre zvieratá škodlivé; dvere a priechody musia byť tak široké a vysoké, aby zvieratám pri prechádzaní nimi nespôsobovali poranenie.

(2) Všetky zariadenia a materiály, s ktorými prichádzajú zvieratá do styku sa musia dať čistiť a  dezinfikovať a musia sa udržiavať v čistom stave.

(3) Izolácia, kúrenie a vetranie budovy musia zaručovať, aby sa cirkulácia vzduchu, prašnosť, teplota, relatívna vlhkosť vzduchu a koncentrácia plynov udržovali na úrovni, ktorá nie je pre zvieratá škodlivá.

(4) Voľne žijúce zviera chované v budove, nesmie byť umiestnené v nepretržitej tme alebo bez primeranej doby oddychu od umelého osvetlenia; ak dostupné prirodzené svetlo je nedostatočné na vyhovenie fyziologickým alebo etologickým potrebám zvierat, musí sa zabezpečiť primerané umelé osvetlenie.

(5) V budove musí byť k dispozícii primerané stále osvetlenie alebo prenosné osvetlenie umožňujúce zvieratá kedykoľvek dôkladne skontrolovať.

(6) Voľne žijúcemu zvieraťu, ktoré nie je chované v budove, je potrebné poskytnúť ochranu proti nepriazni počasia, dravcom a zdravotným rizikám s výnimkou druhov, u ktorých je to osobitne uvedené.

(7) Voľne žijúce zviera možno chovať s možnosťou ich rozmnožovania

1. vo zvernici, ktorou sa rozumie chovný priestor na chov jelenej, danielej, muflonej a diviačej zveri určenej na zazverovanie poľovných revírov,
2. vo zverofarme, ktorou sa rozumie chovný priestor na chov voľne žijúcich zvierat určených na produkciu zveriny, kožušín, kože, srsti, peria, rohoviny, parožia alebo iných produktov živočíšneho pôvodu,
3. v zoologickej záhrade [[6]](#footnote-7)6),
4. v zariadení na záchranu chránených živočíchov 3), ktoré môže voľne žijúcemu zvieraťu čiastočne obmedzovať ich voľnosť pohybu,
5. v súkromnej zbierke na záľubu chovateľa.

(8) Voľne žijúce zviera možno chovať bez možnosti ich rozmnožovania

1. v predajniach živých zvierat,
2. v cirkuse, ktorým sa rozumie zariadenie na chov zvierat za účelom verejného predvádzania umeleckého programu alebo drezúry s účasťou voľne žijúcich zvierat,
3. v schválených zberných strediskách zvierat4) schválených na zhromažďovanie voľne žijúcich zvierat.

(9) Voľne žijúce zviera nemožno chovať v zariadení spoločného stravovania.

(10) Voľne žijúce zviera nemožno chovať v pojazdnom zariadení, ktoré mu neposkytuje voľnosť pohybu v súlade s touto vyhláškou.

**TRETIA ČASŤ**

**špecifické požiadavky na ochranu VOĽNE žijúcich zvierat**

**§ 5**

**Dlhodobý chov**

(1) Požiadavky na dlhodobý chov voľne žijúcich zvierat sú ustanovené pre najčastejšie chované druhy voľne žijúcich zvierat, ktoré sú uvedené v prílohe. Na dlhodobý chov ostatných druhov voľne žijúcich zvierat sa vzťahujú porovnatelné požiadavky, ak je vedecky dokázaná porovnateľnosť ich potrieb s potrebami uvedených druhov.

(2) Každý kto chce chovať voľne žijúce zviera, iné ako je uvedené v odseku 1, je povinný predložiť príslušnej regionálnej veterinárnej a potravinovej správe[[7]](#footnote-8)7) individuálne postupy a také osobitné podmienky, na základe súčasných vedeckých poznatkov a skúseností, aby sa zabránilo týraniu týchto zvierat alebo ich utrpeniu. Vhodnosť postupov a podmienok na dlhodobý chov voľne žijúceho zvieraťa posúdi príslušná regionálna veterinárna a potravinová správa7).

(3) Voľne žijúce zviera podľa odseku 2, ktoré vyžaduje na prežitie osobitné podmienky možno do chovného zariadenia zaradiť až po posúdení vhodnosti postupov a podmienok na dlhodobý chov zvieraťa podľa odseku 2.

(4) Chovateľ musí brať do úvahy druhovo špecifickú a individuálnu schopnosť prispôsobenia sa vonkajším podmienkam, odlišnú od priemernej schopnosti prispôsobenia sa. Táto schopnosť je v zajatí rovnako prirodzenou životnou funkciou ako v prirodzenom prostredí a musí sa na ňu brať ohľad individuálne. Každá rýchla zmena životných podmienok v zajatí môže viesť ku kritickým situáciám až ku stavu utrpenia a ohrozenia života voľne žijúceho zvieraťa.

(5) Pri odchyte a transporte je osobitne dôležité prispôsobiť manipuláciu s voľne žijúcimi zvieratami tak, aby sa na ňom negatívne neprejavila zmena životných podmienok. Je nutné najmä posudzovať individuálne riziko nečakanej zmeny podmienok prostredia u starších zvierat, ktoré prežili väčšiu časť svojho života v odlišných podmienkach. Pri preprave sa odporúča dodržiavať prepravné podmienky uvedené v smernici IATA na prepravu zvierat.

(6) Pri dlhodobom chove okrem priestorových požiadaviek musí byť zabezpečené vnútorné vybavenie chovného zariadenia (ďalej len „obohatenie priestoru“). Obohatenie priestoru biologicky účelným usporiadaním a štruktúrovaním prvkov obohatenia priestoru je dôležité na zaistenie druhovo špecifickej aktivity chovaných voľne žijúcich zvierat, na zabezpečenie ich individuálnej aktivity (ďalej len „zamestnanie“) a odpočinku.

(7) Dočasné výnimky od ustanovených požiadaviek pri dlhodobom chove sú prípustné len z odôvodneného zdravotného alebo odôvodneného zootechnického dôvodu a zo schváleného pokusného dôvodu.

(8) Podrobnosti o požiadavkách na priestor, na klimatické podmienky, na obohatenie priestoru, na sociálnu štruktúru, na výživu a na odchyt a transport voľne žijúcich zvierat z triedy cicavcov sú uvedené v prílohe.

**§ 6**

**Krátkodobý chov**

(1) Voľne žijúce zviera možno chovať v krátkodobom chove len za predpokladu, že toto zviera je chované na účel jeho umiestnenia do dlhodobého chovu alebo jeho vypustenia do prirodzeného biotopu.

(2) Krátkodobý chov je umožnený s časovým obmedzením na dobu najviac troch mesiacov. Túto dobu je možné na základe posúdenia veterinárnym lekárom predĺžiť najviac na dobu šiestich mesiacov, ak to vyžaduje zdravotný stav voľne žijúceho zvieraťa, zabraňujúci jeho premiestnenie do dlhodobého chovu alebo do prirodzeného biotopu voľne žijúceho zvieraťa.

(3) V krátkodobom chove je možné chovať len tie druhy voľne žijúcich zvierat, ktorým chovateľ zabezpečí ich základné fyziologické požiadavky, druhovo špecifické krmivo podávané druhovo špecifickým spôsobom, ak taký existuje a u ktorých obmedzenie voľnosti pohybu nemá na zviera negatívny účinok.

(4) Chovateľ, ktorý umiestňuje voľne žijúce zviera z krátkodobého chovu do dlhodobého chovu, musí chovateľovi, ktorý voľne žijúce zviera preberá do svojej starostlivosti, oznámiť všetky skutočnosti o zvierati, ktoré by mohli mať vplyv na jeho ochranu alebo pohodu. K týmto skutočnostiam patria údaje o individuálnych nárokoch voľne žijúceho zvieraťa na priestor, potravu, osobitnú starostlivosť alebo sociálne vzťahy, odlišné od všeobecných druhových požiadaviek.

(5) Ak je voľne žijúce zviera umiestňované do dlhodobého chovu formou predaja v predajniach živých zvierat, predávajúci musí nadobúdateľa oboznámiť aj so všeobecnými a druhovo špecifickými požiadavkami na ochranu voľne žijúceho zvieraťa daného druhu.

(6) Voľne žijúce zviera možno v zariadení zodpovedajúcom zariadeniu na krátkodobý chov chovať neobmedzene dlho, ak sú splnené požiadavky na dlhodobý chov voľne žijúceho zvieraťa daného druhu.

(7) Podmienky chovu voľne žijúcich zvierat držaných v rehabilitačných strediskách je potrebné individuálne upraviť podľa veterinárnych požiadaviek na liečbu a rekonvalescenciu držaných jedincov.

**§ 7**

**Ochrana voľne žijúcich zvierat počas výstav**

(1) Výstavy voľne žijúcich zvierat možno uskutočniť len na základe povolenia orgánu veterinárnej správy[[8]](#footnote-9)8).

(2) Dĺžka trvania výstavy nesmie mať negatívny vplyv na vystavované zvieratá, pričom sa dôraz kladie na stres spôsobený prepravou, umiestnením zvieraťa v cudzom prostredí a nezvyčajné vplyvy prostredia ako sú hluk, veľké množstvo cudzích ľudí a zvierat, teritoriálne správanie niektorých druhov a možný kontakt s jedincami vzájomne nepriateľských druhov.

(3) Na výstavách je možné vystavovať len zvieratá, ktoré sú na vystavovanie zvyknuté, neprejavujú poruchy správania a neprimeraného stresu. Zreteľne plaché a agresívne zvieratá usporiadateľ výstavy nesmie zaradiť medzi vystavované exempláre.

(4) Počas výstavy, prípadne i počas prepravy na výstavu a z výstavy, musí byť vystavované voľne žijúce zviera sprevádzané a ošetrované známou osobou, ktorá sa zviera ošetruje v chovnom zariadení a musí sa mu zabezpečiť zvyčajné krmivo a tekutiny.

(5) Voľne žijúce zvieratá je potrebné vystavovať v ohraničenom priestore, zabraňujúcom úniku zvieraťa a v takej výške, ktorá je pre daný druh vyhovujúca. Zvieratá prirodzene obývajúce vyvýšené miesta sa môžu vystavovať len na vyvýšenom mieste, ktoré musí byť najmenej vo výške 70 cm nad podlahou ale najviac v takej výške, aby bolo možné zviera sledovať a v prípade potreby mu poskytnúť potrebnú staroslivosť alebo prvú pomoc.

(6) Výstavné priestory musia zodpovedať veľkosti a požiadavkám vystavovaného zvieraťa a musia spĺňať najmenej požiadavky ustanovené na krátkodobý chov.

**štvrtá časť**

**Prechodné a záverečné ustanovenia**

**§ 8**

**Prechodné ustanovenia**

(1) Všetky chovné zariadenia uvádzané do prevádzky po prvý raz alebo chovné zariadenia po rekonštrukcii po nadobudnutí účinnosti tejto vyhlášky musia spĺňať všetky požiadavky na ochranu voľne žijúcich zvierat ustanovených touto vyhláškou.

(2) Chovné zariadenia existujúce pred účinnosťou tejto vyhlášky musia spĺňať požiadavky na minimálnu plochu a priestor najneskôr do troch rokov od nadobudnutia účinnosti tejto vyhlášky.

(3) Chovné zariadenia existujúce pred účinnosťou tejto vyhlášky musia spĺňať požiadavky na obohatenie priestoru najneskôr do šiestich mesiacov od nadobudnutia účinnosti tejto vyhlášky.

(4) Chovné zariadenia existujúce pred účinnosťou tejto vyhlášky musia spĺňať požiadavky na sociálnu štruktúru najneskôr do šiestich mesiacov od nadobudnutia účinnosti tejto vyhlášky.

(5) V chovnom zariadení existujúcom pred účinnosťou tejto vyhlášky, nemusia byť splnené požiadavky na sociálnu štruktúru ak

1. ich splnenie vyžaduje zväčšenie chovnej skupiny, ktoré by vyžadovalo zväčšenie chovného priestoru,
2. chované voľne žijúce zviera neprejavuje poruchy správania vyplývajúce z nenaplnenia sociálnych potrieb,
3. chované voľne žijúce zviera nie je vystavované verejnosti.

**§ 9**

**Účinnosť**

Táto vyhláška nadobúda účinnost ……… 2007.

1. ) Nariadenie vlády Slovenskej republiky č. 322/2003 Z. z. o ochrane zvierat držaných na farmárske účely.

   Nariadenie vlády Slovenskej republiky č. 730/2002 Z.z., ktorým sa ustanovujú minimálne normy ochrany teliat.

   Nariadenie vlády Slovenskej republiky č. 735/2002 Z.z., ktorým sa ustanovujú minimálne normy ochrany ošípaných.

   Nariadenie vlády Slovenskej republiky č. 736/2002 Z.z., ktorým sa ustanovujú minimálne normy na ochranu nosníc.

   Nariadenie vlády Slovenskej republiky č. 289/2003 Z.z., ktorým sa ustanovujú požiadavky na ochranu zvierat používaných na pokusné účely alebo iné vedecké účely.

   Nariadenie vlády Slovenskej republiky č. 302/2003 Z.z. o ochrane zvierat počas prepravy. [↑](#footnote-ref-2)
2. 2) Nariadenie vlády Slovenskej republiky č. 289/2003 Z.z. [↑](#footnote-ref-3)
3. 3) § 45 ods. 1 zákona č. 543/2002 Z.z. o ochrane prírody a krajiny. [↑](#footnote-ref-4)
4. 4) § 7 ods. 2 písm. f) druhý bod zákona č. ......./2006 Z.z. o veterinárnej starostlivosti. [↑](#footnote-ref-5)
5. 5) Zákon č. 543/2002 Z. z.

   Zákon č. 15/2005 Z.z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov. [↑](#footnote-ref-6)
6. 6) § 44 zákona č. 543/2002 Z.z. [↑](#footnote-ref-7)
7. 7) § 8 zákona č. .../2006 Z.z. o veterinárnej starostlivosti. [↑](#footnote-ref-8)
8. 8) § 8 ods. 3 písm. ij) zákona č. ... /2006 Z.z. o veterinárnej starostlivosti. [↑](#footnote-ref-9)